**ОХРАНИТЕЛ ЗАТИСНАТ ОТ ТОВАРЕН АВТОМОБИЛ**

**I. Обстоятелства**

Трудовата злополука е възникнала на централен портал складова база. Порталът, през който влизат товарните автомобили в базата, е с бариера, като има възможност за разширяването му с допълнително отваряне на врата. В деня на инцидента пострадалото лице е отработвало дневна смяна като охрана на портала на базата и е започнало работа в 06:30 часа. Смяната е отработвана от двама души. Около 09:30 часа на портала на базата пристига камион, който доставя дунапрен по сключен договор за доставка. При пристигането на камиона, същият навлиза през портала, но се оказва, че поради по-голямата му дължина, за да извърши завой е необходимо отварянето на допълнителната врата. Пострадалият отваря вратата, като застава до нея (вдясно на портала) и дава указания на шофьора на камиона как да извърши ляв завой, за да мине през портала. При извършването на завоя камионът закача охранителя и го притиска към конструкцията на портала, в следствие на което той получава тежки наранявания и по-късно умира в болницата.

**II. Причини за злополуката, нарушени нормативни актове и лица, допуснали нарушения:**

1. При проверката е изискана, но не е представена книга, в която да е документирано провеждането на начален инструктаж по безопасност и здраве при работа (БЗР) на лицето, управлявало товарния автомобил, предизвикал инцидента, както и на всички останали водачи на товарни автомобили, доставящи материали в складовата база, които са работници и служители от други предприятия, изпълняващи задълженията си на територията на складовата база. В представената книга за документиране провеждането на начален инструктаж по БЗР за цялото предприятие не са налични записи за провеждането на начален инструктаж на шофьорите на товарни автомобили, доставящи материали в складовата база. Така е нарушена разпоредбата на чл. 11, ал. 1, т. 3, във връзка с чл. 12, ал. 1, предложение второ от Наредба № РД-07-2 от 16.12.2009 г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд, според която работодателят е задължен да провежда начален инструктаж на работещи от други предприятия, които ще работят на територията на предприятието.

2. При проверката на документацията, свързана с оценката на риска, за работно място „пазач невъоръжена охрана“ опасността от движение на съоръжения, транспортни средства е оценен като овладян на приемливо ниво. Но с оглед настъпилия трудов инцидент с пострадалото лице, работещ като охранител на проверения обект, при доставяне на материали в складовата база с транспорт на външна фирма този риск се откроява като риск от по-висока степен. С това е нарушен чл. 16, ал. 1, т. 1 от Закона за здравословни и безопасни условия на труд, във връзка с чл. 3, т. 5 от Наредба №5 за реда, начина и периодичността на извършване на оценката на риска.

3. От представената план-програма за намаляване на риска при работа и план-програма за осигуряване на здравословни и безопасни условия на труд на работните места в дружеството, стопанисващо складовата база, е установено, че работодателят не е предприел необходимите мерки за координация на действията по осигуряване на здравословни и безопасни условия на труд, когато на един обект или работна площадка се извършват дейности от работещи и на други работодатели /доставка на материали в складовата база/. С това е нарушен чл. 16, ал. 1, т. 8 от Закона за здравословни и безопасни условия на труд.

4. По време на проверката са изискани, но не са представени доказателства, че работодателят е запознал работещите като „пазачи невъоръжена охрана“ на складовата база с извършената оценка на риска за безопасността и здравето на работещите и предприетите мерки за отстраняване и намаляване му. Предвид това е установено, че работодателят не е предоставил на работещите като „пазачи невъоръжена охрана“ на складовата база информация за рисковете за здравето и безопасността и предприетите мерки за отстраняване и намаляване на риска. С това е нарушен чл. 19, ал. 1 от Закона за здравословни и безопасни условия на труд /ДВ, бр. 124 от 1997 г./.

5. При проверката са изискани, но не са предоставени, указанията за реда и начина на изпълнение на трудовите задължения и упражняване на трудовите права на работещите като „пазач невъоръжена охрана“ при осъществяване на пропускателния режим при влизане и излизане на външни лица и МПС през портала на складовата база. С това е нарушен чл. 127, ал. 1, т. 5 от КТ.

По време на проверката са установени и други нарушения на трудовото законодателство, които нямат пряко отношение към станалата трудова злополука.

**III. Предприети мерки:**

Приложени са принудителни административни мерки за всички констатирани нарушения и е потърсена административнонаказателна отговорност на работодателя за нарушенията, описани в т. 1 и т. 5.